Pääministerin puoliso on auttanut yrityksiä hakemaan valtion rahoitusyhtiön Business Finlandin myöntämiä koronatukia.

Pääministeri Sanna Marinin (sd) puoliso Markus Räikkönen ja hänen työnantajansa ovat olleet aktiivisessa roolissa koronatukien hakemisessa. Pekka Lassila

Sanna Marinin (sd) johtama hallitus on myöntänyt Business Finlandille satojen miljoonien eurojen lisärahoituksen koronatukien myöntämistä varten.

Yksi koronatukea saaneista yrityksistä on tamperelainen Markkinointiakatemia Oy. Digitaaliseen asiakashankintaan keskittyvä yritys sai Business Finlandilta kehittämistukea 44 800 euroa.

– Tilanne tarjoaa mahdollisuuden miettiä näkökulmia boksin ulkopuolelta, yhtiö kirjoittaa nettisivuillaan.

Marinin puoliso Markus Räikkönen työskentelee Markkinointiakatemian viestintäjohtajana. Yhtiö on auttanut yrityksiä koronatukien hakemisessa. Marin tviittasi asiasta tiistaina.

”Oletko hakenut ilmaista rahaa?”

Iltalehden tietojen mukaan Räikkönen on ollut aktiivisesti mukana useiden yritysten koronatukihakemusten tekemisessä. Asiasta on kertonut myös Suomen Kuvalehti.

Pirkanmaalaisen yhtiön toimitusjohtaja kertoo Iltalehdelle, että hänen yritykselleen tarjottiin apua koronatukihakemukseen nimenomaan pääministerin puolison nimeen vetoamalla.

– Markkinointiakatemiasta soitettiin minulle pari viikkoa sitten. Minulta kysyttiin, että olenko jo hakenut ilmaista rahaa Business Finlandilta. Olin hieman hämilläni että mistä on kyse, toimitusjohtaja sanoo.

Hänen yrityksensä on jo saanut 10 000 euron kehittämistuen.

– Markkinointiakatemian edustaja sanoi seuraavaksi, että mikäli aiomme hakea tämän projektin jatkoksi 100 000 euroa, heidän yrityksensä neuvonantajana toimii pääministerin puoliso, joten heillä on tietoa miten rahan hakemisen koukerot tällä hetkellä menevät.

Juttu jatkuu kuvan jälkeen.

Valtion rahoitusyhtiö Business Finland on saanut Marinin hallitukselta satojen miljoonien eurojen lisärahoituksen koronatukien myöntämistä varten. KIMMO HAAPALA

Toimitusjohtajan mukaan hänelle mainostettiin Markkinointiakatemian menestystä koronatukihakemusten tekemisessä.

– Markkinointiakatemian edustaja kehui minulle puhelimessa vielä tuolloin, että he olivat tähän mennessä tehneet noin 40 hakemusta, joista lähes kaikki olivat menneet läpi. He tekevät hakemuksia yritysten puolesta ja ottavat onnistuneista hakemuksista palkkion.

Toimitusjohtaja haluaa puhua asiasta nimettömänä asian arkaluontoisuuden takia. Toimitusjohtajan mukaan häneen yhteyttä ottanut henkilö mainosti Markkinointiakatemian palveluksia nimen omaan pääministerin puolisolla.

– Hän mainitsi, että heidän yrityksensä neuvonantajana toimii pääministerin puoliso, joka auttaa nimenomaan näissä hakemuksissa.

”Kyse yksittäisen ihmisen toiminnasta”

Talouselämä kertoi samasta asiasta torstaina. Markkinointiakatemian toimitusjohtaja Mikko Pulkkila kertoi Talouselämälle, että ”tässä on kyse yksittäisen ihmisen toiminnasta”.

– Tämä ei ole mitenkään yhtiön mukaista tai hyväksyttävää toimintaa.”

Pulkkila kertoi, että vaikuttaa siltä, että yhtiön työntekijä on viitannut viestissä pääministeriin.

– Tiedämme, että hän on lähestynyt asiakasta tai asiakkaita tällä tavalla. Hän on nyt tehdyn selvityksen aikana lähestynyt minua. Tiedossa on, että hän on toiminut yksin sekä oma-aloitteisesti. Lisäksi hän todennut toimineensa väärin. Hän on myöskin pahoitellut toimintaansa ja pyytänyt anteeksi. Ei ole tietoa vielä, kuinka paljon näitä viestejä lähetetty, Pulkkila kertoi Talouselämälle.

Markkinointiakatemia vinkkasi

Eräälle toiselle yritykselle Markkinointiakatemia tarjosi hiljattain apua koronatukihakemuksen tekemiseen. Yritykselle suositeltiin maksimisumman (100 000 euroa) hakemista.

– Markkinointiakatemia vinkkasi, että Business Finlandilla on tämä 100 000 euron koronatuki, ja he ovat opastaneet asiassa monia asiakkaitaan, koronatukea hakeneessa yrityksessä työskentelevä henkilö kertoo Iltalehdelle.

Yritys ei ole Markkinointiakatemian asiakas, mutta asiasta on keskusteltu.

– Olemme käyneet keskusteluja heidän palvelujensa hankkimisesta.

Markkinointiakatemia ehdotti yritykselle palaveria Markus Räikkösen kanssa.

Yritys tiesi palaveriin mentäessä, että asiaa hoitaa Markkinointiakatemian päässä nimenomaan pääministeri Sanna Marinin puoliso Räikkönen.

– Meille kerrottiin, että hän hoitaa näitä hakemuksia ja on tehnyt niitä useille asiakkaille. Hän oli se henkilö, joka tiesi siitä kaiken.

Yritys ei täyttänyt kaikkia Business Finlandin asettamia ehtoja, mutta se ei Markkinointiakatemian mukaan ollut este tuen hakemiselle ja saamiselle.

– He antoivat ymmärtää, ettei yrityksen taloudellisella tilanteella ole kovin suurta vaikutusta. Kunhan Business Finland saadaan vakuutettua hakemusvaiheessa, että yritys on vakavarainen.

Yrityksessä työskentelevä henkilö haluaa puhua asiasta nimettömänä asian arkaluontoisuuden takia.

Juttu jatkuu kuvan jälkeen.

Elinkeinoministeri Mika Lintilä (kesk) käynnisti sisäisen tarkastuksen Business Finlandin myöntämistä koronatuista. Pete Anikari

Yritys ja Markkinointiakatemia pitivät kaksi puhelinpalaveria. Ensimmäisessä käytiin läpi perusasiat ja hakemusprosessi, toisessa tehtiin itse hakemus. Marinin puoliso osallistui kumpaankin palaveriin.

– Hän opasti meitä kädestä pitäen, kuinka paljon palkkakuluja hakemukseen pitää laittaa. Hän sanoi, että yhdellä asiakkaalla laitettiin näin ja näin monta prosenttia, että kannattaa laittaa ne.

Markkinointiakatemia ei perinyt yritykseltä maksua palveluistaan

– Minulle jäi se kuva, että siellä odotetaan, että me käytämme jatkossa heidän palveluitaan. Ja mitä olen ymmärtänyt, niin näin aiomme myös tehdä.

Kymmeniä hakemuksia

Markkinointiakatemian toimitusjohtajan Mikko Pulkkilan mukaan koronatukihakemuksien parissa on työskennellyt kaikkiaan 15–20 työntekijää, joista Räikkönen on ollut yksi.

Pulkkila ei halua paljastaa autettavien yritysten tarkkaa lukumäärää, mutta niitä on ollut häneen mukaansa ”kymmeniä”.

Pulkkilan mukaan yritys on auttanut koronatukihakemusten tekemisessä asiakkaitaan ja myös sellaisia yrityksiä, jotka eivät ole Markkinointiakatemian asiakkaita.

– Jos sellainen tilanne on tullut vastaan, niin olemme auttaneet, Pulkkila sanoo.

– Tällaisena aikana kannattaa näkemykseni mukaan auttaa.

Pulkkilan mukaan Markkinointiakatemia ei ole saanut koronatukihakemuksissa auttamisesta minkäänlaista korvausta.

Siinä ei ole ollut siis taka-ajatuksena se, että yritys, jota nyt autatte, tulee myöhemmin teidän asiakkaaksenne?

– On hyvinkin mahdollista ja totta kai se on toivottavaa, että jollain aikajänteellä kaikki yritykset olisivat meidän asiakkaitamme. Lähtökohta on se, että autetaan.

Juttu jatkuu kuvan jälkeen.

Markkinointiakatemian toimitusjohtaja Mikko Pulkkila. Eriika Ahopelto

Marin johtaa pääministerinä valtioneuvostoa, jonka alaisuudessa toimii työ- ja elinkeinoministeriö, jonka alaisuudessa toimii koronatukia yrityksille myöntävä Business Finland.

Pulkkilan mukaan Markkinointiakatemiassa ei ole käyty keskusteluja Räikkösen mahdollisesta jääviydestä koronatukihakemuksiin liittyen.

– Markus on meillä töissä työntekijänä, ja minun vaikea nähdä tässä asiassa mitään yhteyttä.

Kuuluuko viestintäjohtajan tehtäviin koronatukihakemuksissa auttaminen?

– Eikös se ole viestintää?

Räikkönen: ”Keskustelen asiasta työnantajani kanssa”

Iltalehti esitti keskiviikkona Markus Räikköselle kuusi kysymystä Business Finlandin myöntämiin koronatukiin liittyen.

Kysymyksiä tehdessä ja Räikkösen vastatessa Markkinointiakatemian taholta ei ollut vielä sisäisesti selvitetty edellä mainitulla tavalla, oliko toimintaa mainostettu pääministeriyhteydellä.

Markkinointiakatemia on auttanut asiakasyrityksiään ja muita yrityksiä koronatukihakemusten tekemisessä Business Finlandille. Mikä on ollut oma roolisi tässä?

– Markkinointiakatemia huomasi koronakriisin alettua, että yritykset eivät saa riittävästi opastusta kehitysrahoituksen hakemiseen, koska esimerkiksi Kauppakamarit ja Suomen Yrittäjien paikallisjärjestöt olivat myös monesti kovin työllistettyjä yritysten tilanteissa avustamisessa. Yritys päätti, että voidaan maksutta auttaa yrityksiä hakemusten tekemisessä. Markkinointiakatemialla olen ollut yksi työntekijä noin 15–20 henkilön ryhmässä, jotka ovat olleet mukana keskustelemassa yritysten kanssa.

Tietojemme mukaan olet opastanut yrityksiä ”kädestä pitäen” täyttämään koronatukihakemuksia. Oletko ohjeistanut yrityksiä, mitä tukihakemukseen kannattaa laittaa?

– Olen ollut yksi useasta työntekijästä, jotka ovat keskustelleet yritysten kanssa. Yrityksille on käyty läpi julkisia Business Finlandin tai ely-keskuksen ohjeistuksia asioista, joita hakemukseen voidaan sisällyttää. Yrityksiä on myös puhelimessa neuvottu IT-tuki -tyylisesti, että mistä palveluihin kirjaudutaan. Rahoituksiin liittyvien ohjeistuksien mukaan yrityksellä tulee olla selkeä ajatus kuinka kehittää omaa toimintaa. Yritysten omaan tilanteeseen sopivien kehitystoimien ilmaisemisessa on sitten autettu kirjoittamaan tekstiluonnoksia, joita yritys on voinut hyödyntää itse päättämällään tavalla.

Markkinointiakatemiasta oli soitettu pari viikkoa sitten erään yrityksen toimitusjohtajalle ja häneltä oli kysytty, onko yritys hakenut jo 100 000 euroa Business Finlandilta. Yhtiönne edustaja oli sanonut puhelimessa, että mikäli asia tulee ajankohtaiseksi, niin ”meillä on neuvonantajana pääministerin puoliso, joten me tiedämme, miten rahan hakemisen koukerot tällä hetkellä menevät”. Miten kommentoit tätä?

– Minulla ja työnantajallani ollut tiedossa ainoastaan julkiset Business Finlandin ja ely-keskusten julkaisemat ohjeistukset. Minulla ei ole tietoa tällaisesta kommentoinnista, enkä ole kuullut asiasta aiemmin. Työnantajani on ilmoittanut, että yhtiö selvittää asiaa. Yhtiö ei ole ohjeistanut työntekijöitään tällaiseen toimintaan.

Juttu jatkuu kuvan jälkeen.

Sanna Marin valittiin pääministeriehdokkaaksi 8. joulukuuta 2019. Markus Räikkönen oli paikalla tukemassa puolisoaan. ATTE KAJOVA

Olitko tietoinen, että Markkinointiakatemia on markkinoinut palvelujaan edellä mainitulla tavalla asiakkaidensa tai potentiaalisten asiakkaidensa suuntaan?

– Minulla ei ole ollut tällaisesta minkäänlaista tietoa. Yhtiö ei ole markkinoinut tällaista.

Puolisosi Sanna Marin johtaa valtioneuvostoa, jonka alaisuudessa toimii työ- ja elinkeinoministeriö, jonka alaisuudessa toimii yrityksille koronatukia myöntävä Business Finland. Oletko harkinnut itsesi jääväämistä yritysten koronatukihakemuksiin liittyen?

– Käyn asiasta keskustelun työnantajani kanssa. Minulla ja työnantajallani on tiedossa ainoastaan Business Finlandin ja ely-keskusten julkiset ohjeistukset.

Aiotko jäävätä itsesi asiasta nousseen keskustelun seurauksena vai aiotko auttaa yrityksiä koronatukihakemusten tekemisessä, kuten tähänkin asti?

– Käyn asiasta keskustelun työnantajani kanssa. Toimin yrityksessä työntekijänä eikä minulla ole omistusta yrityksestä, enkä päätä sen asioista.

Toinenkin yritys sai koronatukea

Business Finlandin myöntämää koronatukea on saanut myös tamperelainen ohjelmistoyhtiö Haltu Oy. Yhtiö sai koronatukea 60 000 euroa. Markus Räikkönen istuu Haltun hallituksessa.

Marin tviittasi asiasta tiistaina. Pääministerin mukaan hänen puolisonsa ei ole osallistunut (Haltun) avustuksen hakemiseen.

– Olen tänään saanut tietooni, että yritys, jossa mieheni on hallituksen jäsenenä on myös saanut avustusta Business Finlandilta. Hänellä ei ole omistusta yrityksestä, eikä hän ole mukana yrityksen operatiivisessa toiminnassa. Hän ei ole myöskään osallistunut avustuksen hakemiseen.